Keld Albrechtsen (EL), 2002-01-30:
Ja, ministeren må undskylde, men den unionstraktat, der findes, hedder altså Amsterdamtraktaten, og som ministeren rigtigt gør opmærksom på, er det, fordi det ikke lykkedes at få vedtaget Nicetraktaten.
På bundlinjen står altså det resultat, at den danske regering møder frem til starten af konventet ved sin repræsentant, Henning Christophersen, uden nogen konkrete forslag.
Sådan må regeringens besvarelse af den her forespørgsel jo fortolkes.
Man vil ikke foreslå nogen ændringer af Traktaten.
Det vil mange andre.
Der vil komme fantastiske forslag om al den magt, som en EU-præsident eller et andet kammer, eller hvad der nu kommer, skal have.
Og i Tyskland og Frankrig arbejder man døgnet rundt på at producere alle disse forslag.
Så de skal nok komme på bordet og det i en fart.
Jeg fornemmer, at den danske regering møder tomhændet frem i konventet.
Det synes jeg er et problem.
Det er derfor, Enhedslisten for nogle dage siden sendte et forslag til vedtagelse til alle de andre partier i Folketinget, som vi her i dag kunne lave i fællesskab, med et offensivt dansk udspil. Ministeren mente ikke, at rettighederne for enkelte mennesker, for flygtninge og indvandrere f.eks., er et spørgsmål, der kommer ind her, men rettigheder for menneskene er jo det centrale spørgsmål i vedtagelsen af en forfatning. Det er derfor, at man vil have charteret ind i Traktaten.
Det er netop for at gøre det til en forfatning, som bestemmer vores rettigheder: politiske rettigheder, menneskerettigheder, faglige rettigheder, rettigheder for tredjelandes statsborgere, altså dem, der ikke er statsborgere i et af de enkelte lande, men som bor sammen med os andre.
Derfor bliver et kardinalspørgsmål i konventets arbejde:
Hvor skal niveauet for det enkelte menneskes rettigheder ligge?
Det er det, der bliver fastlagt.
Det er det, hele konventet går ud på.
Men det kan jeg forstå at den danske regering ikke har noget bud på.
Skal det være dårligere rettigheder end dem, vi har i dag?
Skal det være bedre rettigheder, sådan som Enhedslisten foreslår?
Det har man ikke noget svar på.
Det synes jeg er tamt.
Man har det bud, at Kommissionens rettigheder ikke må antastes.
Bureaukratiets rettigheder i Bruxelles må ikke rokkes.
Det budskab kunne jeg forstå var håndfast og klart fra den danske regerings side.
Kommissionens eneret på at fremsætte lovforslag i EU må ikke anfægtes.
Dér vil Danmark virkelig kaste sin indsats ind.
Det må jeg sige der er sving over.
Det er noget, der flytter noget i Europa.
Nej, hr. minister, det, der bliver fremlagt, er altså ikke ret godt.
Det må jeg sige.
Jeg håber, at det i løbet af meget få måneder kan blive væsentligt bedre, for ellers står vi altså til et virkeligt tordnende nederlag i den forfatningsdiskussion.
Derfor vil jeg på Enhedslistens vegne foreslå følgende:
Forslag til vedtagelse »Folketinget finder, at der er behov for et konkret dansk traktatforslag i debatten om Europas fremtid.
Folketinget opfordrer derfor regeringen til i forbindelse med åbningen af EU's konvent at fremlægge konkrete forslag om ændring af unionstraktaten med det formål - at Charteret om de grundlæggende rettigheder i forbedret form indarbejdes i unionstraktaten, og således at spørgsmål om unionens overholdelse af disse rettigheder kan indbringes for Den europæiske Menneskerettighedsdomstol som sidste instans, - at der indføres et konvergenskrav for alle EU-lande om fuld beskæftigelse og afskaffelse af fattigdommen inden 2010, - at EU's støtteordninger afvikles inden 2006, og at de sparede midler anvendes til beskæftigelse, miljø og afskaffelse af fattigdom, - at der indføres en reel miljøgaranti, der tillader landene at stille strenge krav til miljøbeskyttelse, arbejdsmiljø, sundhed, gensplejsning, forbrugerbeskyttelse og dyrevelfærd, - at principperne om åbenhed og aktindsigt føres ud i livet, samt - at der indføres et nærhedsprincip og et princip om, at EU kun kan lovgive på de områder og kun i det omfang, der er udtrykkeligt fastlagt i traktaten.«